
ΔΕΛΤΙΟ ΤΥΠΟΥ

«Παιχνίδια Στρατηγικής στη Σκακιέρα του Κόσμου»
Μια συμβολική δράση του "Πράσινου" Πανεπιστημίου Αιγαίου
για την Παγκόσμια Ημέρα Περιβάλλοντος

Το Πανεπιστήμιο Αιγαίου, συμμετέχοντας στις εκδηλώσεις της Παγκόσμιας Ημέρας Περιβάλλοντος, εγκαινιάζει την Δευτέρα 6 Ιουνίου 2016 στις 18:30, στο Λόφο Πανεπιστημίου στη Μυτιλήνη, την «Σκακιέρα του Κόσμου», ένα  λειτουργικό έργο τέχνης από Χαρτί και Σωσίβια, στη διάθεση των μελών του Iδρύματος, αλλά και του ευρύτερου κοινού. 
Από τη γεωγραφική θέση του στα άκρα του Ελλαδικού χώρου, την ακαδημαϊκή  φύση και τις προτεραιότητες των Σπουδών,  αλλά και την ηθελημένη αλληλεπίδραση με τις Τοπικές Κοινωνίες, το Πανεπιστήμιο Αιγαίου επιχειρεί να ενσωματώνει και να αναδεικνύει τα μεγάλα σχετικά ζητήματα στις συνεχώς εξελισσόμενες συνθήκες του Αρχιπελάγους και των νησιών. 
Η «Σκακιέρα του Κόσμου» είναι μια γιγάντια υπαίθρια σκακιέρα, έμπνευση  της καλλιτέχνιδος και μέλους της πανεπιστημιακής μας κοινότητας, Φερενίκης Τσαμπαρλή, η οποία υιοθετήθηκε από το «Πράσινο Πανεπιστήμιο» και αποδίδει υλική,  πλην συμβολική,  αξία σε δύο κορυφαία ζητήματα της καθημερινότητας μας στο Αιγαίο και το Πανεπιστήμιο, την ανακύκλωση κι επανάχρηση "άχρηστων υλικών": του χαρτιού, βασικού υλικού μέσου της εκπαιδευτικής λειτουργίας ενός Πανεπιστημίου· και των σωσιβίων των προσφύγων που σωρεύονται καθημερινά, στις ακτές δίπλα στα κτίρια του Ιδρύματος μας, σε όλα τα νησιά. Και τα δύο υλικά,  "φέρουν" μέσα τους αγώνα ζωής, των νέων να σπουδάσουν και των προσφύγων να επιβιώσουν. 
Τα μεγάλα πιόνια ύψους 1,2 μ , από το άχρηστο Χαρτί και τα πεταμένα Σωσίβια, μετασχηματίσθηκαν, με πολυήμερη επίμονη και σκληρή εργασία και προσπάθεια, μιας αποφασισμένης ομάδας εθελοντών και εθελοντριών από μέλη της πανεπιστημιακής κοινότητας του Αιγαίου και της ομάδας TEDxLesvos. Το πρωτογενές υλικό εκατοντάδων Προσφυγικών Σωσιβίων,  ευγενώς μετέφερε από τη χωματερή ο Δήμος Μυτιλήνης. Κι εμείς, με μεγάλο σεβασμό, ενσωματώσαμε στην ακαδημαϊκή πράξη  τα υλικά του αγώνα επιβίωσης των συνανθρώπων μας.
Στον ασταθή και ραγδαία μεταβαλλόμενο Κόσμο μας, η "Σκακιέρα" επιδιώκει να αναδείξει το διπλό συμβολισμό της Ημέρας: Άνθρωπος και Περιβάλλον, Παιχνίδι και Στρατηγική.
Το πρωτότυπο αυτό έργο, θα εγκαινιασθεί, από τον GrandMaster και Έλληνα Πρωταθλητή 2015 στο Σκάκι, κ. Αθανάσιο Μαστροβασίλη, με ένα συμβολικό  «Παιχνίδι Στρατηγικής στη Σκακιέρα του Κόσμου». Παράλληλα, θα διοργανωθούν σκακιστικοί αγώνες (simultane chess) σε συνεργασία με τον Σκακιστικό Όμιλο Μυτιλήνης, με τη συμμετοχή φοιτητών και φοιτητριών του ΠΑ και  μικρών και μεγάλων σκακιστών και σκακιστριών από την τοπική κοινωνία της Μυτιλήνης.  
Οι εορταστικές εκδηλώσεις επ΄ ευκαιρία της Ημέρας Περιβάλλοντος συμπληρώνονται  με την Ημερίδα που διοργανώνει η Επιτροπή Πράσινο Πανεπιστήμιο, το πρωί της Δευτέρας  «Καλές πρακτικές εξοικονόμησης ενέργειας σε δημόσιο και ιδιωτικό τομέα».  H Ημερίδα αυτή θα είναι ανοιχτή για το κοινό των νησιών του Αιγαίου.
 
           Μυτιλήνη,  31 Μαΐου 2016

